Polisie gryp eindelik in ná vlaag misdade omroeper trefReinette Myburgh is onlangs met ‘n mes aangeval en wag al ’n maand vir saaknommer van die polisie. (Foto: Verskaf) Dit lyk of die polisie eindelik gaan ingryp nadat Reinette Myburgh (57), ŉ omroeper by Radio Kaapse Kansel, al weke lank in vrees leef nadat sy met ŉ mes in haar huis in Bellville in die Wes-Kaap aangeval is. Myburgh het die voorval by die polisie aangemeld, maar ná byna ŉ maand het sy steeds nie ŉ saaknommer ontvang nie. “Hulle het glo die dossier verloor,” het Myburgh Vrydag gesê. “Daar is ook niemand in verband met die voorval in hegtenis geneem nie.” Myburgh, ook ŉ eiendomsagent en sosio-sielkundige, is op 8 April in haar kombuis oorrompel nadat sy ŉ inbreker onkant betrap het. Hy het haar onder meer in die rug, bors en skouer gesteek. “Die mes is deur my skouer en het ook my long getref. Volgens die dokters het die mes my hoofslagaar met 4 mm gemis. Dit is met die Here se genade dat ek leef,” sê Myburgh. “Hy [die aanvaller] het my foon en Bybelsak – wat vermoedelik vir hom soos ŉ handsak gelyk het – gesteel.” Lede van die Bellville-polisiestasie het Myburgh wél Vrydag besoek en onderneem om dié voorval asook ander inbrake by haar huis die afgelope maand te ondersoek. Maroela Media het kort tevore ŉ navraag oor die voorvalle aan die polisie gerig. “Ek is net dankbaar dat die polisie eindelik ondersoek gaan instel. Ek woon al vyf jaar hier en daar het nog nooit voorheen so iets gebeur nie.” Myburgh sê dat daar sedert die eerste voorval al vier keer by haar ingebreek is. “Twee keer by my motorhuis én by die twee woonstelle op my perseel. Dit sou ses keer gewees het, maar die ander twee pogings was onsuksesvol.” Myburgh sê dat haar selfoon ook sowat twee weke voor die mesaanval uit haar motor gesteel is. Volgens Myburgh het sy nie haar motor gesluit toe sy vinnig haar bril, wat sy in die huis vergeet het, gaan haal het nie. “Toe ek terugkom, was my foon vort. Ek dink nie eens dit was ŉ hele minuut nie. Iemand moet my beslis dopgehou het. Ek het nie die diefstal by die polisie aangemeld nie aangesien my deur nie gesluit was nie.” Kort daarna het ŉ man by die tuinwoonstel in haar erf probeer inbreek, maar gevlug toe die huurder hom gewaar het. Die polisie is ontbied en het glo drie uur later opgedaag, maar gesê dat hulle niks kon doen nie. Myburgh is sowat ŉ week later aangeval. “Dit is veronderstel om ŉ veilige woongebied te wees. Daar is egter ŉ oop stuk munisipale grond langs my huis en ek vermoed dat die persoon dalk van daar af toegang tot my perseel verkry het.” Hoewel twee verdagtes ná afloop van een van die inbrake by haar motorhuis in hegtenis geneem is, is hulle vrygelaat weens ŉ gebrek aan bewyse. Dit is onduidelik of dié verdagtes ook vir die ander inbrake of die messteek-aanval verantwoordelik was. “Ek is dankbaar vir wonderlike bure wat my geweldig ondersteun het en verlig dat die polisie nou die strate gaan patrolleer.” Die polisie het nog nie op Maroela Media se navrae gereageer nie.